Senwes-kossambreel bring verligting | Maroela Media
Gemeenskapsrolspelers soos plaaslike sakekamers, welsynsorganisasies en bestaande voedselverspreidingsnetwerke word gebruik om die skenkings te versprei. (Foto: Senwes.)
Die projek se skenkings verteenwoordig meer as 314 ton witmielies wat verwerk is tot 12 537 sakke mieliemeel, wat elkeen 5 kg weeg.
"Senwes het juis vroeër vanjaar hierdie projek op die been gebring om hongersnoodverligting met voedselhulp aan gemeenskappe landwyd te bied omdat die Covid-19-pandemie ook sy tol eis met toenemende werkloosheid en hongersnood," sê Francois Strydom, die Senwes-groep se uitvoerende beampte.
Gemeenskappe binne die Senwes-verspreidingsnetwerk wat reeds baat vind by die projek, sluit onder meer in: Allanridge, Henneman, Odendaalsrus, Klerksdorp, Kroonstad, Heilbron, Koppies, Vredefort, Parys, Virgina, Ventersburg, Welkom en Wesselsbron. Skenkings is ook gemaak aan voedselprogramme in Gauteng en KwaZulu-Natal.
"Die projek verteenwoordig 'n dinamiese samewerkingsooreenkoms tussen verskeie belanghebbendes binne die landbouwaardeketting en die doel is om voedselsekerheid te midde van die pandemie te verseker.
"Senwes hoop om deur hierdie projek en die samewerking van boere, landbou-ondernemings, vervoermaatskappye, verwerkers en verspreidingsentrums 'n verskil te maak in kwesbare gemeenskappe," sê Strydom.
Hy verduidelik dat produsente in gemeenskappe wat by dié inisiatief kan baat vind 'n paar ton van hul mielie-oes vrywillig skenk, wat deur Senwes-silo's ontvang en geberg word. Van hier af vervoer en versprei Senwes se logistieke filiaal, Grainovation, die mielies vanaf die silo's na meulenaars waar verwerking en verpakking plaasvind.
Deur die projek is daar reeds meer as 314 ton witmielies verwerk en is 12 537 sakke mieliemeel geskenk. (Foto: Senwes.)
Senwes het die projek afgeskop deur self 'n skenking van 14 000 pakke mieliemeel te maak.
Volgens Francois is dit verblydend om te sien hoe die landbougemeenskap hande vat om 'n verskil te maak. "Die landbouwaardeketting is die hartklop van voedselsekerheid in Suid-Afrika en deur dié projek poog ons om 'n verskil te maak in die meer as 400 gemeenskappe wat ons bedien."
Boere wat mielies vir dié inisiatief wil skenk, moet die afleweringsnommer 418 688 as verwysing gebruik. 'n Uitdaging word ook aan ander landboudienste en korporatiewe organisasies gerig om tot die projek by te dra.